দীপাবলির দিন আকাশের মুখ ভার থাকতে পারে। কারণ, বঙ্গোপসাগরে তৈরি ঘূর্ণাবর্ত।
আবহাওয়ার পূর্বাভাস জানাচ্ছে, বৃহস্পতিবার শহর এবং দক্ষিণবঙ্গের জেলাগুলিতে কয়েক পশলা বৃষ্টি হতে পারে। কোনও কোনও জায়গায় মাঝারি থেকে ভারি বৃষ্টিও হতে পারে। আগামিকাল, শুক্রবারও আবহাওয়া মোটের উপর একই থাকবে বলে জানিয়েছেন আবহাওয়া দফতরের এক কর্তা। গতবারও কালীপুজোর দিনে বিক্ষিপ্ত বৃষ্টি হয়েছিল দক্ষিণবঙ্গে।
বুধবার আবহাওয়া দফতরের ওই কর্তা জানিয়েছেন, বুধবার পশ্চিম-মধ্য বঙ্গোপসাগর এবং সংলগ্ন এলাকার উপর একটি ঘূর্ণাবর্ত তৈরি হয়েছে। যা আগামী ২৪ ঘণ্টায় গভীর নিম্নচাপে পরিণত হওয়ার সম্ভাবনা রয়েছে। সেটি উত্তর-পশ্চিমে সরে গিয়ে বৃহস্পতিবার সন্ধ্যা নাগাদ ওড়িশা এবং অন্ধ্রপ্রদেশের উত্তর উপকূল এলাকায় প্রবেশ করবে। 
এর জেরে দক্ষিণবঙ্গের ৮টি জেলায় হাল্কা থেকে মাঝারি বৃষ্টির সম্ভাবনা রয়েছে। উত্তর এবং দক্ষিণ ২৪ পরগনা, হাওড়া, হুগলি, পূর্ব এবং পশ্চিম মেদিনীপুর, ঝাড়গ্রামে‌র কিছু জায়গায় ভারি বৃষ্টি হতে পারে। শহরেও হাল্কা থেকে মাঝারি বৃষ্টি হতে পারে বলে আবহাওয়া দফতর সূত্রের খবর। বৃহস্পতিবার সর্বোচ্চ তাপমাত্রাও বেশ কিছুটা কমতে পারে বলে পূর্বাভাস আবহাওয়া দফতরের।
এদিন দুপুরের পর শহরের বেশ কয়েক জায়গায় হালকা বৃষ্টি হয়েছে। যার ফলে বাজি বাজারে বেচাকেনা তুলনামূলকভাবে কম হয়েছে। যদিও বৃষ্টি বেশিক্ষণ স্থায়ী হয়নি। আবহাওয়া দফতর অবশ্য দক্ষিণবঙ্গের জেলাগুলিতে এদিন বৃষ্টি হবে বলে পূর্বাভাস দিয়েছিল। দীপাবলির কেনাকাটার জন্য রাস্তায় ভিড় এবং বৃষ্টির কারণে এদিন সন্ধ্যায় মধ্য কলকাতার একাধিক রাস্তায় যানবাহনের গতি ছিল কম। 
ট্র্যাফিক পুলিশ সূত্রের খবর, চিত্তরঞ্জন অ্যাভিনিউ, মহাত্মা গাঁধী রোড, এ জে সি বসু রোড এবং ব্র্যাবোর্ন রোডে যানচলাচলে বিঘ্ন ঘটে। কলেজ স্ট্রিট-মহাত্মা গাঁধী রোড ক্রসিংয়ে ওভারহেড তারে বিদ্যুৎ সংযোগ বিচ্ছিন্ন হয়ে যাওয়ায় ট্রাম চলাচল সাময়িকভাবে বন্ধ থাকে। কলেজ স্ট্রিটে যান চলাচলও বিঘ্নিত হয়।